GEDCOM

GEDCOM (ראשי תיבות של: Genealogical Data Communication) הוא תקן קובץ טקסט לאחסון ולהעברה של נתונים גנאלוגיים בין תוכנות ומאגרים. התקן פותח ב־1984 על ידי מחלקת הגנאלוגיה של כנסיית ישוע המשיח של קדושי אחרית הימים (LDS) ומאז הפך לסטנדרט הדה פקטו בתחום הגנאלוגיה הממוחשבת.

 שימושים והיקף אימוץ 
GEDCOM מאפשר ייבוא וייצוא של עצי משפחה בין מערכות שונות, שיתוף נתונים בין חוקרים, וארכוב ארוך טווח של מידע גנאלוגי. רוב התוכנות והאתרים הגנאלוגיים תומכים בפורמט זה.

 מבנה הקובץ 
קובץ GEDCOM הוא קובץ טקסט היררכי. כל שורה מורכבת ממספר רמה, תגית, וערך. מזהים בין רשומתיים מסומנים ב־@ משני הצדדים.
דוגמה:
0 @I1@ INDI
1 NAME David /Levi/
1 BIRT
2 DATE 15 MAY 1890
2 PLAC Warsaw, Poland
 0 @I1@ INDI מגדיר רשומת אדם חדשה (ID).
 1 NAME שם האדם. שם משפחה נהוג לכתוב בין לוכסנים.
 2 DATE תאריך לאירוע ברמה מעליו.
 2 PLAC מקום האירוע.

 סוגי רשומות עיקריים 
 INDI - אדם.
 FAM - משפחה.
 SOUR - מקור מידע.
 NOTE - הערה.
 OBJE - אובייקט מדיה מצורף.
 REPO - מאגר המחזיק במקורות.
 HEAD - כותרת הקובץ.
 TRLR - סוף הקובץ.

 תגיות נפוצות 
 אירועים: BIRT (לידה), DEAT (פטירה), MARR (נישואין), DIV (גירושין), EVEN (אירוע כללי).
 תאריכים ומקומות: DATE, PLAC.
 קשרים: HUSB, WIFE, CHIL, FAMC (משפחה כילד), FAMS (משפחה כבן זוג).
 פרטים נוספים: OCCU (עיסוק), NATU (התאזרחות), IMMI (הגירה), RESI (מגורים).

 הרחבות מותאמות אישית 
התקן מאפשר לתוכנות להוסיף תגיות מותאמות שמתחילות בקו תחתון (_). דוגמאות: _UID למזהה פנימי, _EMAIL לדוא"ל, _DNA למידע גנטי לא רשמי. תוכנות שאינן מכירות בתגיות אלה רשאיות להתעלם מהן.

 תאימות בין תוכנות וקידוד תווים 
בתחילת הקובץ מופיעה רשומת כותרת:
0 HEAD
1 GEDC
2 VERS 5.5.1
1 CHAR UTF-8
השדה VERS מציין את גרסת התקן שלפיה נוצר הקובץ. תמיכה ב־UTF-8 מאפשרת ייצוג אמין של שפות שונות.

 ביקורת 
על אף מרכזיותו, הועלו ביקורות על GEDCOM:
 איטיות בעדכונים: במשך שנים ארוכות לא פורסמו גרסאות חדשות, מה שהוביל לריבוי הרחבות לא רשמיות.
 תאימות חלקית: פירושים שונים לתגיות בין תוכנות עלולים לגרום לאובדן מידע בעת העברה.
 פורמט טקסטואלי: מבנה שורה־שורה נחשב מיושן ביחס לפורמטים מודרניים מבוססי עץ.
 ייצוג מורכבויות משפחתיות: קושי לתאר מצבים מורכבים כגון פונדקאות, אימוץ וזוגיות לא רשמית.
 DNA: היעדר מודל תקני מלא לנתוני DNA. שימוש בהרחבות מותאמות יוצר אי אחידות.

 היסטוריית גרסאות 
הגרסאות העיקריות של התקן:

 גרסה  שנה  חידושים עיקריים  מעמד בפועל 1.0  1984  גרסה ראשונה להעברת נתונים ממערכות LDS  שימוש מצומצם 2.0  1985  עיגון היררכיה של שורות ורמות  אימוץ מוגבל 3.0  1987  הבחנה בין INDI ו־FAM וקישור ביניהם  בסיס לתמיכה תוכנתית 4.0  1989  הרחבת אירועים ותאריכים  תחילת אימוץ בינלאומי 5.0  1991  מבנה מורחב למקורות ומדיה  לא נפוץ 5.3  1993  גרסת ביניים ניסיונית  לא אומצה 5.5  1996  התקבע כסטנדרט מרכזי לאורך שנים  נפוץ מאוד 5.5.1  1999  תיקונים ותמיכה ב־UTF-8, שיפורי מדיה  הנפוצה ביותר עד העשור השלישי 7.0  2021  רענון מקיף: שפות, תאריכים מורכבים, קישורי מדיה, מודל מקורות משופר. כולל GEDZIP לאריזת נתונים ומדיה בקובץ דחוס אחד  סטנדרט עכשווי

 פיתוח עתידי 
מתנהלים דיונים על הרחבות לגרסאות עתידיות, ובהן:
 ייצוג מובנה לנתוני DNA: סוג בדיקה, ספק, Haplogroup, התאמות גנטיות ואף מקטעים כרומוזומליים.
 מודל גמיש ליחסי משפחה מורכבים ומודרניים.
 ניהול מדיה וקישורים חיצוניים באופן עקבי.

 וריאציות ותקנים קשורים 
 GEDCOM X - סט של מפרטים פתוחים למודל נתונים וסריאליזציה להחלפת מידע גנאלוגי באינטרנט. בשימוש ב־API של FamilySearch. ראו: GedcomX.org.
 GEDZIP - פורמט אריזה בקובץ דחוס המאפשר לשלב את קובץ ה־GEDCOM עם קובצי מדיה נלווים בקובץ אחד. הוגדר כחלק מ־GEDCOM 7.
 GEDCOM 6.0 XML - טיוטה מבוססת XML שיצאה בתחילת שנות ה־2000 ונשארה ברמת דראפט. לא אומצה נרחב.
 GEDML - מיפוי קהילתי בלתי רשמי של GEDCOM ל־XML, שימש להדגמה וניסויים.
 Gramps XML (.gramps) - פורמט הייצוא והארכוב של תוכנת Gramps בקוד פתוח. אינו תקן כללי, אך רלוונטי ככלי חילופי נתונים בקהילת Gramps.
 הרחבות יצרן - הצעות כמו 5.5EL (Extended Locations) ותוספים ייעודיים של תוכנות מסחריות. אינן תקן פורמלי והן פוגעות לעיתים בניידות המידע.

 ניהול התקן והקהילה 
התקן פותח על ידי כנסיית LDS ומנוהל כיום על ידי ארגון FamilySearch (ללא מטרות רווח) בשיתוף קהילה בינלאומית של מומחים ומפתחים. הדיונים והטיוטות מתפרסמים בפלטפורמות פתוחות.

 ראו גם 
 גנאלוגיה
 FamilySearch
 עץ משפחה

 קישורים חיצוניים 

 האתר הרשמי של GEDCOM
 האתר הרשמי של GEDCOM X
 מאגר הקוד והדיונים של GEDCOM
קטגוריה:פורמטי קבצים
קטגוריה:גנאלוגיה